पर कुछ वर्ष बाद वह सन् 1858 में फिर रामगढ़ आ धमका। इस बार उसके पास पहले से अधिक सेना तथा रसद दी। उसने किले को घेर लिया, पर तीन महीने बीतने पर भी वह किले में प्रवेश नहीं कर सका। इधर किले में रसद समाप्त हो रही थी। अतः रानी कुछ विश्वासपात्र सैनिकों के साथ एक गुप्तद्वार से बाहर निकल पड़ीं। इसी बीच किले के द्वार खोलकर भारतीय सैनिक अंग्रेजों पर टूट पड़े, पर वाशिंगटन को रानी के भागने की सूचना मिल गई। वह एक टुकड़ी लेकर पीछे दौड़ा। देवहारगढ़ के जंगल में दोनों की मुठभेड़ हुई। वह 20 मार्च, 1858 का दिन था। रानी ने काल का रूप धारण कर लिया, वह रणचण्डी बनकर शत्रुओं पर टूट पड़ी। अचानक एक फिरंगी के वार से रानी का दाहिना हाथ कट गया। तलवार छूट गयी। रानी समझ गई कि अब मृत्यु निकट है। उसने जेल में सड़ने की अपेक्षा मरना श्रेयस्कर समझा। अतः एक झटके से अपने बायें हाथ से कमर से कटार निकाली और सीने में घोप ली। अगले ही क्षण रानी का मृत शरीर घोड़े पर झूल गया। भारतीय स्वतंत्रता के गौरवशाली इतिहास में आज भी रानी अवन्तीबाई लोधी का नाम अमर है।